Die wêreld in foto's – 3 April 2018 - Maroela Media
Vlugtelinge uit Afrika dra Dinsdag kettings om slawerny te simboliseer tydens 'n betoging in Tel Aviv, Israel. Die Israelse eerste minister, Benjamin Netanyahu, se besluit om 'n ooreenkoms waarvolgens vlugtelinge van Afrika hervestig kan word, te vertraag, het Dinsdag kritiek sowel as lof ontlok. Kritici het hom daarvan beskuldig dat hy onder druk van lede van sy koalisie geswig het kort nadat dié plan aangekondig is. (Foto: Sebastian Scheiner, AP)
Passasiers help 'n vrou op wat Dinsdag by 'n platform afgeval het toe sy treinspore by die Gare de Lyon-treinstasie in Parys probeer oorsteek het. Franse vakbonde is tans besig met 'n spoorwegstaking wat dié land se beroemde hoëspoedtreine tot stilstand gebring het en passasiers gestrand gelaat het. Dié staking is tot dusver die grootste toets vir pres. Emmanuel Macron se ekonomiese strategie. (Foto: Francois Mori, AP)
Die rook van brandende aromatiese kruie hang in die lug terwyl vroue Dinsdag in Dharmsala, Indië, wag vir die kis met die oorskot van Aman Kumar, een van die Indiese konstruksiewerkers wat deur die Islamitiese Staat (Isis) in Irak vermoor is. Isis het die werkers ontvoer en vermoor kort nadat dié militante groep die noordelike Irakse stad Mosul in 2014 ingeneem het. Die Irakse owerhede het verlede jaar die oorskot van die oorledenes in 'n massagraf ontdek nadat hulle Mosul herower het. Die liggame is verlede maand geïdentifiseer. (Foto: Ashwini Bhatia, AP)
Kunstenaars dans met Pakistanse spanbeamptes tydens die hys van die vlag in die Statebondspele-dorp aan die Gouekus van Australië. Die Statebondspele begin Woensdag in dié land. Soveel as 3 500 polisielede en 2 000 lede van die Australiese weermag word ingespan om veiligheid te verseker. (Foto: Manish Swarup, AP)